Umar Muhammad Noor, “Polemik Pentafsiran Magām Mahmud,” Afkār Vol. 23 
Issue 1 (2021): 1-48 


POLEMIK PENTAFSIRAN MAQAM MAHMUD 
DAN PENOLAKAN ANTROPOMORFISME 
DALAM KALANGAN AHLI SUNNAH 


MAQAM MAHMUD POLEMIC AND THE DENUNCIATION 
OF ANTHROPOMORPHISM IN SUNNI ISLAM 


Umar Muhammad Noor 


School of Humanities. Universiti Sains Malaysia. 11800. 
Pulau Pinang. Malaysia. 


Email: umarmnoor @usm. my 
DOI: https://doi.org/10.22452/afkar. vol23no1.1 


Abstract 
Contrary to the majority of scholars who interprets 
maqam mahmud (Quran 17:79) as intercession, the 
Hanbalites of Baghdad opine that the phrase means 
“Muhammad will be seated beside God on the 
throne.” They based their interpretation on an athar 
(saying) of an early Quran exegete, Mujahid bin Jabr 
(d. 104H/722AD). Due to its apparent 
anthropomorphic feature, this standpoint caused a 
polemic that contributed to a violent clash in 
317H/929AD. The objective of this article is to 
present and highlight Hanbalites’ stance in the 
maqam mahmud polemic and examine their 
acceptance of the athar of Mujahid against 
overwhelming criticisms. The library research was 
applied to acquire data from various tafsīr, hadith, 
and theology literature then qualitatively analyzed. 
This study finds that Hanbalites’ advocacy to the 
athar of Mujahid is not mainly based on the validity 
of the argument. Instead, it is driven by their anti- 
kalam sentiment to manifest the traditionalists’ 
supremacy after the abolishment of mihnah khalg al- 
Qur'an. Reciprocating the Jahmiyya’s rejection of all 
sifat traditions, the Hanbalites radically concede 
every anthropomorphic expression in traditions 
including those found in inauthentic hadith and 

āthār. This inclination invites criticism from other 
Sunni scholars who emphasize authenticity as the 
most indispensable aspect of theological discourse. 
Despite immense efforts by modern neo-Hanbalis in 
defending the athar of Mujāhid, many of them have 
joined their adversaries in rejecting its reliability as 
theological proof. 


Keywords: Hanābilah; Salafi; Ash'arī, sifat 
traditions; tashbih; anthropomorphism. 


Khulasah 
Berbeza dengan pandangan jumhur ulama yang 
mentafsirkan maqam mahmud (al-Quran 17:79) 
dengan syafaat, Hanabilah Baghdad menetapkan 
bahawa perkataan ini bermaksud “Allah akan 
menempatkan Muhammad duduk bersama-Nya di 
atas “Arasy.” Mereka menjadikan sebuah athar 
(ucapan tokoh tabiin) daripada Mujahid bin Jabr (m. 
104H/722M) sebagai asas pentafsiran tersebut. Oleh 
kerana kandungannya yang mengesankan tashbih 
(antropomorfisme), pentafsiran ini mencetuskan 
polemik akidah di Baghdad yang berlanjut dengan 
konflik berdarah pada tahun 317H/929M. Dalam 
makalah ini, penulis akan mengkaji hakikat pendirian 
Hanabilah dalam polemik maqam mahmūd dan 
menguji pembelaan mereka bagi athar Mujahid di 
tengah kritikan ulama daripada pelbagai aliran. 
Metode kepustakaan dilakukan untuk menganalisis 
secara kualitatif data-data yang dikutip daripada 
kitab-kitab tafsir, hadith dan akidah. Kajian 
mendapati bahawa pembelaan Hanabilah tidak 
sepenuhnya didasari oleh kekuatan hujah. Sikap 
tersebut sebaliknya didorong oleh sentimen anti- 
kalam untuk menzahirkan dominasi ahli hadith 
selepas pembatalan mihnah khalg al-Quran. 
Membalas sikap radikal Jahmiyyah yang menolak 
semua hadith sifat, Hanabilah membela setiap 
periwayatan yang menyebutkan sifat tuhan termasuk 
hadith dan athar yang diragukan kesahihannya. Sikap 
ini mencetuskan kritikan daripada para ulama Ahli 

Sunnah lainnya yang menekankan kesahihan dan 
kekuatan hujah sebagai aspek terpenting dalam 
perbahasan akidah. Meskipun masih terdapat 
kalangan Salafi dan neo-Hanbali yang berusaha 
mempertahankan athar Mujahid di abad moden, 
namun ramai daripada mereka yang telah menarik 
diri daripada menyokong tradisi Hanbali ini dan 
memihak kepada kalangan jumhur ulama yang 
menafikan kelayakan athar tersebut dalam penetapan 
konsep akidah. 


Kata kunci: Hanābilah; Salafi; Ashar; hadith sifat; 
tashbih; antropomorfisme. 


Pendahuluan 

Perbahasan antropomorfisme (tashbih - menyerupakan 
tuhan dengan makhluk) adalah salah satu topik teologi 
yang paling sering mencetuskan polemik intra-aliran 
dalam kalangan Ahli Sunnah. Sebuah perbalahan besar 
(fitnah 'azīmah) pernah berlaku di Baghdad pada tahun 
317H/929M yang berpunca daripada perselisihan dalam 
mentafsirkan makna maqam mahmūd (al-Quran 17:79). 
Berpegang dengan sebuah āthār (ucapan) daripada 
Mujahid bin Jabr (m. 104H/722M), kalangan Hanabilah 
(pengikut mazhab Hanbali) menetapkan bahawa magām 
mahmiid adalah kelebihan yang Allah berikan kepada 
Nabi Muhammad pada hari kiamat dengan mendudukkan 
baginda bersama-Nya di atas “Arsy. Pada masa yang 
sama, pihak yang menyalahi mereka berpegang dengan 
pelbagai hadith sahih yang menetapkan bahawa maqam 
mahmiid adalah syafaat Nabi. Perbalahan ini dikatakan 
mengakibatkan korban jiwa yang cukup ramai daripada 
kedua-dua belah pihak." 


' Lihat Abū al-Hasan Ibn al-Athīr al-Jazarī, al-Kamil fi al-Tārīkh 
(Beirut: Dar al-Kutub al- Tlmiyyah, 1987), 7:57; Abū al-Fida’ 
Isma'il Ibn Kathir, al-Bidayah wa al-Nihayah (Beirut: al-Maktabah 
al-* Asriyyah, 2009), 8:17; Shams al-Din al-Dhahabī, Tarikh al-Islam 
wa Wafayāt al-Mashahir wa al-A'lām (Beirut: Dar al-Gharb al- 
Islami, 2003), 23:384; ‘Umar bin al-Muzaffar Ibn al-Wardī, Tarikh 

Polemik magām mahmūd adalah salah satu insiden 
penting dalam sejarah teologi Islam yang kesannya masih 
berlanjutan pada hari ini. Beberapa kajian telah dilakukan 
untuk mengkaji sebab dan kesan polemik ini dalam 
kehidupan sosial umat Islam. Sarjana Barat pertama yang 
melakukan kajian tersebut ialah tokoh orientalis Hungary, 
Ignaz Goldziher dalam bukunya Die Richtungen der 
islamichen koranauslesung. Manakala sebuah analisis 
penting disumbangkan oleh Franz Rosenthal dalam 
pengantar terjemahan beliau bagi buku Tarikh al-Tabarī. 
Beberapa sarjana terkemudian seperti John Turner, 
Michael Cook, dan Tahā Ramadan turut memberikan 
analisis yang menarik untuk diamati.” 

Penerimaan āthār Mujahid dalam wacana teologi 
Hanbali sejak abad 3H/9M hingga 5H/11M secara ringkas 
dirumuskan oleh Merlin Swartz dalam ulasan nota kaki 
beliau bagi terjemahan Akhbar al-Sifat karya Ibn al- 
Jawai.’ Dalam Anthropomorphism in Islam, sebuah kajian 
komprehensif berkenaan hadith sifat, Livnat Holtzman 
turut membincangkan polemik maqam mahmud dan 
penerimaan āthār Mujahid dalam kalangan Hanābilah 
untuk membuktikan kepentingan topik antropomorfisme 
dalam wacana teologi Islam abad 3H/9M.* 

Makalah ini akan melengkapkan semua kajian di atas 
dengan mengkaji hakikat pendirian Hanabilah dalam 
polemik maqam mahmud dan menguji pembelaan mereka 


Ibn al-Wardi (Beirut: Dar al-Kutub al-*Ilmiyyah, 1996), 1:252; dan 
Jalal al-Din al-Suyūtī, Tārīkh al-Khulafa’ (Qatar: Wizārah al-Awgāf, 
2013), 593. 

? Franz Rosenthal, “General Introduction,” dalam The History of al- 
Tabari (Albany: State University of New York Press, 1989), 1:71- 
77; Michael Cook, Commanding Right and Forbidding Wrong in 
Islamic Thought (Britain: Cambridge University Press, 2001), 116. 

* Merlin Swartz, A Medieval Critique Of Anthropomorphism: Ibn al- 
Jawzī's Akhbar al-Sifat (London: Brill, 2002), 249. 

* Livnat Holtzman, Anthropomorphism in Islam (Edinburgh University, 
2019), 1-14. 

bagi athar Mujāhid di tengah kritikan jumhur ulama. Hasil 
kajian ini mendedahkan bahawa pembelaan Hanabilah 
tidak sepenuhnya dimotivasi oleh kekuatan hujah dan 
dalil. Sebaliknya, sikap mereka secara lebih tepatnya 
adalah manifestasi sentimen anti-kalam yang memuncak 
sejak pembatalan mihnah khalg al-Qur'an. Dimotivasi 
oleh kebencian kepada teologi rasionalistik Mu tazilah, 
Hanābilah membela semua konsepsi akidah yang 
terkandung dalam periwayatan termasuk hadith dan āthār 
yang diragukan kesahihannya. 

Sikap dan pendirian Hanābilah ini mencetuskan 
reaksi negatif daripada ramai ulama terutamanya para 
pesaing mereka daripada kalangan Asha‘irah pada abad 
ke-5H/11M. Dalam mempertahankan pegangan akidah ini, 
ulama  HĶanābilah mengajukan pelbagai bentuk 
penghujahan yang gagal meyakinkan penentang dan 
penyokong mereka sendiri. Ekoran daripada itu, 
sesetengah tokoh Salafi dan neo-Hanbali pada abad 
moden menarik diri daripada membela āthār Mujahid 
sekali gus menafikan kelayakannya sebagai hujah dalam 
penetapan tentang sifat tuhan. 

Untuk membuktikan perkara di atas, perbahasan 
artikel ini akan dibahagi kepada empat bahagian. Pada 
bahagian pertama, diskusi akan membincangkan 
kedudukan dan kesahihan āthār Mujahid dalam wacana 
tafsir dan hadith. Ia diikuti dengan bahagian kedua yang 
akan mengkaji penerimaan āthār Mujahid dalam kalangan 
Hanabilah sejak abad 3H/9M hingga abad 6H/12M. 
Dalam menganalisis sebab-sebab penerimaan tersebut, 
penulis perlu menghuraikan konteks sejarah dan polemik 
teologi yang berlaku pada rentang masa tersebut. 

Pada bahagian ketiga, penulis akan menganalisis 
respons ulama dari pelbagai negeri terhadap pendirian 
Hanabilah dan kritikan yang mereka ajukan kepada āthār 
Mujahid. Terakhir, pada bahagian keempat, penulis akan 
menganalisis polemik penerimaan āthār Mujahid dalam 

kalangan neo-hanbali di abad moden, iaitu Salafi dan 
Wahhābī, sekaligus membuktikan wujudnya kepelbagaian 
pendapat dalam perkara ini. Perbincangan seterusnya 
ditutup dengan sebuah kesimpulan yang merumuskan 
semua perbahasan di atas. 


Maqam Mahmid dalam Wacana Tafsir dan Hadith 
Frasa maqam mahmud hanya disebut sekali dalam al- 
Quran, iaitu sebuah ayat dalam surah al-Isra (17:79) yang 
mengandungi perintah Allah kepada Rasul-Nya untuk 
membaca al- Quran dalam solat malam. Allah berfirman: 


a aati hae 5 all Gen 
9 BAB us a 


Terjemahan: Pada waktu anne bertahajudlah 
dengannya (al-Quran) sebagai satu ibadah 
tambahan ke atasmu. Semoga Tuhanmu 
menempatkanmu di tempat yang terpuji 
(maqam mahmiid). 


Secara bahasa, maqam mahmid diertikan sebagai 
kedudukan yang mulia. Dalam ulasannya tentang makna 
bahasa perkataan ini, pakar bahasa Arab dan mufassir 
terkenal Abū al-Oāsim al-Zamakhshari (m. 538H/1144M) 
berkata”: 

“Makna al-magam  al-mahmiid adalah 

kedudukan yang dipuji oleh orang yang berada 

di atasnya dan setiap orang yang melihat dan 

mengetahuinya. Perkataan ini digunakan untuk 

setiap bentuk kemuliaan yang membawa 
kepada pujian.” 


Selain makna harfiah di atas, magam mahmud turut 
memiliki makna istilah tersendiri. Menurut kebanyakan 


> Abū al-Oāsim Mahmud bin ‘Umar al-Zamakhsharī, al-Kashshāf ‘an 
Hagā'ig al-Tanzil wa 'Uyūn al-Agāvīl fi Wujūh al-Ta’wil (Beirut: 
Dar Ihya?’ al-Turāth al-* Arabi, 2001), 2:642. 

ahli tafsir, perkataan ini merujuk kepada keistimewaan 
Rasulullah s.a.w yang dibenarkan untuk memberi syafaat 
kepada seluruh umat manusia pada hari kiamat.” Pakar 
tafsir Nishapur, Abū Hasan al-Wāhidī (m. 468H/1076M) 
bahkan mendakwa bahawa tafsiran ini adalah ijmak 
seluruh ulama. ' Meskipun Ibn Hajar menyifatkan 
dakwaan ini sebagai melampau, namun al-Wahidi 
sebenarnya tidak bersendirian. Ketetapan ijmak turut 
dinyatakan oleh beberapa ulama yang lain seperti Ibn 
“Abd al-Bar (m. 463H/1071M), Abū al-Muzaffar al- 
Sam‘ant (m. 489H/1096M) dan Abū al-Khattāb Ibn 
Dihyah (m. 633H/1236M).” 

Tafsiran syafaat tidak dinafikan memiliki sokongan 
kuat daripada pelbagai hadith sahih. Salah satunya sebuah 
hadith panjang yang diriwayatkan oleh Abū Sa'īd al- 
Khudrī yang menceritakan kesusahan seluruh umat 
manusia di padang mahsyar. Mereka lalu merayu para 
nabi untuk meminta Allah SWT memulakan hisab namun 
semua menolak melainkan Nabi Muhammad s.a.w. 
Baginda lalu memanjatkan permintaan kepada Allah agar 
proses hisab dilaksanakan dan Allah mengabulkan 
permintaan tersebut. Di akhir hadith, Abū Sa'īd berkata °: 


Š Lihat Muhammad bin Jarīr al-Tabari, Jami‘ al-Bayān fi Tafsir al- 
Qur'an (Beirut: Mu’assasah al-Risalah, 2000), 17:526. 

7 Abū al-Hasan ‘Ali bin Ahmad al-Wahidi, al-Tafsir al-Basit (Riyadh: 
Universiti al-Imam Muhammad bin Sa‘iid, 1430 H), 13:443. 

8 Lihat Ahmad bin ‘Ali Ibn Hajar, Fath al-Bari Sharh Sahih al-Bukhari 
(Riyadh: Dar al-Salām, 2000), 11:519. 

? Lihat Yūsuf bin ‘Abd al-Bar al-Qurtubi, al-Tamhid li mā fi al- 
Muwatta’ min al-Ma 'ānī wa al-Asānīd (Mesir: al-Fārūg al-Hadithah, 
1999), 19:64; Yusuf bin ‘Abd al-Bar al-Qurtubi, al-Istidkhar (Beirut: 
Dar al-Fikr, 2000), 2:520; Abū al-Muzaffar al-Sam‘ant, Tafsir al- 
Qur'an (Riyadh: Dar al-Watan, 1997), 3:269; Majd al-Din Abū al- 
Khattab Ibn Dihyah, Nihdyat al-Sūl fi Khasā'is al-Rasūl (Qatar: 
Kementerian Wakaf, 1995), 218. 

10 Muhammad bin Ismail al-Bukhari, Sahih al-Bukhari (Riyadh: Dar 
al-Salām, 1999), Kitāb al-Tawhīd, no. hadith 7440. 

“Demikian itu adalah magām mahmiid yang 
dijanjikan kepada Nabi kamu.” 


Perkara yang sama turut diriwayatkan oleh al- 

Bukhari daripada Ibn ‘Umar yang menegaskan |: 
“Demikian itu adalah hari di mana Allah 
membangkitkan baginda dalam kedudukan 
yang mulia (magam mahmūd).” 


Selain tafsiran yang disepakati ini, beberapa tafsiran 
alternatif turut dimajukan sesetengah ulama dalam 
mentafsirkan maqam mahmūd. Semua tafsiran tersebut 
secara umumnya boleh diterima kerana tidak bercanggah 
dengan makna syafaat dan sekadar penzahiran salah satu 
aspeknya sahaja. 1 Bagaimanapun, salah satu tafsiran 
daripada Mujāhid bin Jabr (m. 104H/722M) mencetuskan 
polemik teologi dalam kalangan umat Islam kerana 
mengesankan antropomorfisme (tashbīh). Beliau 
mengatakan bahawa maqam mahmud adalah, “Allah akan 
mendudukkan Muhammad bersama-Nya di atas “Arasy.” 

Mujahid tidak dinafikan adalah seorang ulama tafsir 
yang sangat terkenal. Beliau menerima ilmu tafsir dan 
hadith daripada ‘Abd Allāh bin ‘Abbas dan beberapa 
sahabat Nabi yang lain. Athar (ucapan) beliau di atas 
diriwayatkan menerusi lima sanad yang berbeza. 
Kepelbagaian sanad ini membuat al-Dhahabī dalam kitab 
al-‘Uluw menghukum periwayatan ini “sahih daripada 
Mujāhid tanpa keraguan”. Namun begitu, penilaian ini 
beliau batalkan sendiri apabila menghukum munkar athar 


" Al-Bukhari, Kitab al-Tafsir, no. hadith 4718. 

” Lihat Abū ‘Abd Allāh Muhammad bin Ahmad al-Qurtubi, al- 
Tadhkirah fi Ahwāl al-Mawtā wa Umar al-Akhirah (Beirut: Dar al- 
Kutub al-*Ilmiyyah, 2007), 1:205-206; Ibn Hajar, Fath al-Bari, 
11:520. 

5 Shams al-Din Muhammad bin Ahmad al-Dhahabī, al-‘Uluw li al- Alī 
al-Ghaffār (Riyadh: Adwa’ al-Salaf, 1995), 170; Shams al-Din 
Muhammad bin Ahmad al-Dhahabi, Kitab al-‘Arsh (Madinah: 
Universiti Islam Madinah, 2003), 2:272-277. 

Mujahid dalam Mizan al-I'tidāl. 14 Realiti ini membuat 
Muhammad Nasir al-Dīn al-Albānī menilai sikap al- 
Dhahabī dalam topik ini tidak konsisten (mudtarib). 
Tokoh hadith Salafi ini seterusnya melemahkan āthār 
Mujahid kerana kewujudan beberapa perawi bermasalah 
dalam rangkaian sanadnya. 

Daripada aspek kandungan, āthār Mujahid disokong 
oleh beberapa hadith mawgūf dan marfū' yang 
diriwayatkan daripada Ibn Mas‘td, Ibn ‘Umar, Ibn al- 
‘Abbas, Anas bin Malik, dan “Aishah. Semua hadith 
tersebut menyatakan bahawa maqam mahmud adalah 
Allah mendudukkan Muhammad di atas “Arasy. 16 Walau 
bagaimanapun, kesahihan semua hadith ini sangat 
diragukan. Ramai pakar hadith pada abad ke-3 dan 4H (9 
dan 10M) sepakat menilai semua hadith ini batil, palsu 
dan tiada asal. Termasuk dalam kumpulan ini nama-nama 
besar dalam bidang kritik hadith yang tersebar di pelbagai 
negeri seperti Abū Ya'lā al-Mawsilī (m. 308H/919M), 
Zakariyyā al-Sājī (m. 307H/902M), Abū al-‘Abbas al- 
Sarrāj (m. 313H/925M), Ibn Khuzaymah (m. 
311H/923M), dan Ibn al-Bāghindī (m. 312H/925M).'' Ibn 
Khuzaymah bahkan menegaskan”? 

“Siapa yang meriwayatkan hadith Ibn Mas‘ūd 

dan Ibn ‘Umar maka dia telah meriwayatkan 

kedustaan dan kebatilan daripada Nabi.” 


14 Shams al-Din Muhammad bin Ahmad al-Dhahabī, Mizan al-I ‘tidal fi 
Naqd al-Rijāl (Beirut: Dar al-Fikr, 1999), 3:426. 

'S Muhammad Nasir al-Din al-Albani, Mukhtasar al- Uluw li al-'Alī al- 
Ghaffar (Beirut: al-Maktab al-Islami, 1981), 16-17. 

'5 Lihat Abū Bakr al-Khallal, al-Sunnah (Riyadh: Dar al-Rāyah, 
1410H), 1:209; Abū Ya‘ la Muhammad bin al-Husayn al-Farra’, Ibtāl 
al-Ta'wīlāt li Akhbar al-Sifat (Kuwait: Dar al-Īlāf, t.t.), 476-477; 
‘Abd al-Qadir bin Abi Salih al-Jīlānī, al-Ghunyah li Talib Tariq al- 
Haq (Beirut: Dar al-Kutub al-*Ilmiyyah, 1997), 1:150-151; al- 
Dhahabi, al-‘Uluw, 65, 93, 131. 

Lihat Abū Ya‘ld al-Farra’, Ibtāl al-Ta 'wīlāt, 460-462. 

Ibid. 

Muhaddith Baghdad, Abū Muhammad Ibn Sa‘id (m. 
318H/930M) turut menceritakan bahawa pihak berkuasa 
pernah meminta beliau menyebutkan nama-nama guru 
hadith yang meriwayatkan hadith-hadith tersebut untuk 
menjatuhkan hukuman sebat ke atas mereka. a 

Sesetengah kalangan mendakwa bahawa pakar hadith 
Baghdad yang bernama Abū al-Hasan al-Dāragutnī (m. 
385H/995M) memiliki pandangan yang berbeza. Beliau 
dikatakan telah mensahihkan hadith-hadith tersebut dalam 
sebuah rangkap syair berikut”: 


si M Lies ai de... cold: Gute Lily 


beli Le ad les NG... ageng he UL Igy 
Terjemahan: Adapun hadith duduknya 
(Muhammad) di atas “Arasy juga kami tidak 
nafikan. Biarkan hadith itu sepertimana 
lafaznya, jangan masukkan ke dalamnya 
sesuatu yang akan merosaknya. 


Status kesahihan ucapan ini bagaimanapun sangat 
diragui kerana diriwayatkan menerusi Abū al-‘Iz Ibn 
Kādish dan Abū Talib al-“Ushari yang dipertikaikan 
hafalan dan ketelitiannya dalam periwayatan. Berkenaan 
Ibn Kadish, Ibn al-Najjar berkata: “Beliau lemah dalam 
periwayatan, rosak ingatan (mukhallit), dan pendusta.””! 
Pada masa yang sama, Abi Talib adalah seorang perawi 
yang thiqah. Akan tetapi, periwayatan beliau selalu 
dirosakkan oleh para pelajar yang memasukkan hadith- 
hadith yang bukan miliknya. 2 Oleh kerana kecacatan 
dalam sanad ini, Muhammad Zahid al-Kawthari dan 


P Ibid.,461. 

2 Al-Dhahabi, al- ‘Uluw, 234. 

*! Lihat al-Dhahabī, Siyar A'lam al-Nubalā' (Beirut: Mu assasat al- 
Risalah, 1986), 19:559. Al-Dhahabi turut menceritakan bahawa Ibn 
Kādish mencipta hadith palsu secara sengaja. 

” Lihat al-Dhahabi, Mizan al-I ‘tidal, 3:627. 


10 

Muhammad Nasir al-Din al-Albānī sepakat menafikan 
kesahihan ucapan ini kepada al-Daraqutni.” 


Athar Mujahid dan Penerimaan Hanabilah 

Perbahasan di atas memperlihatkan bahawa tafsiran 
maqam mahmūd yang terkandung dalam āthār Mujahid 
mengandungi kecacatan dalam sanad dan matannya. 
Justeru, mengapa Hanabilah pada abad 4H/10M 
menjadikan āthār ini sebagai asas pegangan akidah dan 
memusuhi setiap kalangan yang mengkritiknya adalah 
satu persoalan yang menarik untuk diamati. Menurut 
Rosenthal, sikap ini berkaitan dengan usaha Hanabilah 
untuk mempromosikan mazhab baharu mereka dalam 
persaingan ideologi yang cukup ketat di Baghdad.” Tanpa 
menafikan pandangan beliau, penulis berpandangan 
bahawa perkara ini berkaitan dengan aspek-aspek yang 
lebih mendalam. Untuk memahami pendirian Hanabilah 
dalam perkara ini, kita mesti meninjau semula hubungan 
ahli hadith dan ahli kalam semasa dan selepas pembatalan 
mihnah khalq al-Our 'ān. 

Sejak permulaan abad ke-3H/9M, tokoh-tokoh kalam 
beraliran Mu‘tazilah dan Jahmiyyah menempati posisi 
strategik dalam pemerintahan “Abbasiyyah. Mereka 
seterusnya menggunakan peluang ini untuk menjadikan 
akidah rasionalistik Mu'tazilah sebagai mazhab rasmi 
negara. Kemuncak usaha tersebut terzahir dalam dasar 
mihnah khalq al-Qur'an yang dilancarkan oleh Khalifah 
al-Ma'mūn (m. 218H/833M) pada tahun terakhir 
pemerintahannya. Beliau mewajibkan semua pegawai 
kerajaan, pemuka masyarakat dan ilmuan untuk mengakui 
bahawa al-Quran adalah makhluk. Setiap orang yang 
menolak pegangan akidah ini dilucutkan daripada 


25 Lihat ulasan Muhammad Zahid al-Kawthari, “Takmilah al-Radd “ala 
Ibn al-Qayyim”, ulasan nota kaki al-Sayf al-Saqil fi al-Radd ‘ala Ibn 
Zafil (Kaherah: al-Maktabah al-Azhariyyah, 2016), 144; al-Albani, 
Mukhtasar al- Uluw, 20. 

A Rosenthal, “General Introduction”, 1:71. 

keistimewaan yang mereka miliki bahkan dimasukkan ke 
dalam penjara. 

Walaupun fokus utama mihnah berkaitan dengan 
status al-Quran, namun topik utama yang menjadi asas 
permasalahan sebenar adalah antropomorfisme. > Secara 
amnya, ahli kalam memandang ahli hadith sebagai 
kumpulan mushabbihah kerana meriwayatkan hadith- 
hadith sifat (ahādīth al-sifāt: hadith-hadith yang seolah- 
olah menetapkan sifat-sifat makhluk bagi tuhan) tanpa 
ulasan. Pelbagai gelaran negatif seterusnya diberikan 
kepada ahli hadith seperti Hashwiyyah, pentaqlid, dan 
orang jahil. Pada masa yang sama, implementasi mihnah 
hanya menambahkan kebencian yang telah wujud dalam 
kalangan ahli hadith kepada ahli kalam. Mereka 
memandang semua ahli kalam adalah kalangan sesat yang 
berusaha memesong akidah Islam menerusi perbahasan 
rasionalistik mereka yang menyalahi al-Quran dan 
menolak Sunnah.” 

Pembatalan mihnah pada tahun 237H/851M oleh 
Khalifah al-Mutawakkil (m. 247H/861M) merubah secara 
drastik landskap sosiopolitik umat Islam di Baghdad. Pada 
era ini, ahli kalam Mu'tazilah kehilangan posisi strategik 
mereka dalam pentadbiran “Abbasiyyah sekaligus menjadi 
kalangan yang dibenci pelbagai pihak. Pada masa yang 


°> Lihat Jon Hoover, “Hanbali Theology”, dalam Oxford Handbook of 
Islamic Theology, ed. Sabine Schmidtke (Britain: Oxford University 
Press, 2016), 1-27; Wesley Williams, “A Body unlike Bodies: 
Transcendent Anthropomophism in Ancient Semintic Tradition and 
Early Islam,” Journal of American Oriental Society vol. 129(1) 
(2009), 451. 

25 Lihat Abū Muhammad *Abd Allāh bin Outaybah al-Dīnawarī, Ta wīl 
Mukhtalif al-Hadīth (Beirut: Dār al-Fikr, 1995), 24. Sesetengah ahli 
hadith dan Hanābilah bahkan menghukum kafir ahli kalam yang 
menafikan sifat. Lihat “Uthman bin Sa‘id al-Dārimī, al-Radd ‘ala al- 
Jahmiyyah (Kaherah: Maktabah al-Islamiyyah, 2010), 179; Abii al- 
Faraj ‘Abd al-Rahman bin ‘Ali Ibn al-Jawzi, Daf‘ Shubhat al- 
Tashbih (Beirut: Dar Imam al-Nawawi, 1992), 104. 

sama, ahli hadith tampil sebagai *pihak pemenang’ yang 
seterusnya mendominasi wacana keagamaan di seluruh 
negara. Mereka memegang kuasa mutlak untuk menilai 
dan menghukum sesat setiap orang dan pandangan yang 
menyalahi fahaman mereka. 

Salah satu penzahiran dominasi tersebut ialah 
periwayatan hadith-hadith sifat kepada orang ramai secara 
terbuka. Sekitar 300 ribu orang dikatakan menghadiri 
majlis periwayatan hadith Abū Bakr bin Abi Shaybah (m. 
235H/849M) di masjid Rasafah. Bilangan yang lebih 
kurang sama menghadiri majlis periwayatan Uthman bin 
Abi Shaybah (m. 239H/853M) di masjid al-Mansiir. ” 
Pada era kemenangan ini, mazhab Hanbali turut lahir 
sebagai pembela pegangan tradisional ahli hadith 
menerusi serangkaian aktiviti sosial yang agresif. 
Pendekatan mereka dalam wacana akidah, terutamanya 
tentang pentafsiran hadith-hadith sifat, sangat konservatif 
dan literalistik sehingga mengundang kritikan daripada 
pelbagai kalangan termasuk ahli hadith yang lebih 
moderat. 

Oleh yang demikian, kita dapat melihat bahawa 
polemik āthār Mujahid berlaku dalam konteks persaingan 
antara ahli hadith dan ahli kalam yang semakin 
memuncak. Tambahan pula, kandungan semi- 
antropomorfistik āthār tersebut berkaitan dengan salah 
satu perbahasan akidah yang sangat sensitif, iaitu 
penjelasan makna istiwā” dalam al-Quran (20:5). Untuk 


7 Abū al-Faraj *Abd al-Rahmān bin ‘Ali Ibn al-Jawzī, Manāgib al- 
Imām Ahmad bin Hanbal (Mesir: Maktabah al-Khānajī, t.t.), 357- 
358, Jalal al-Din al-Suyūtī, Tarikh al-Khulafa’, 537. 

a Seperti Ibn Qutaybah dan al-Rāmahurmuzī. Untuk kritikan Ibn 
Qutaybah kepada Hashwiyyah - ahli hadith -, lihat Holtzman, 
Anthropomorphism in Islam, 200. Untuk analisis tentang pandangan 
al-Ramahurmuzi kepada perbahasan akidah ahli hadith, lihat Umar 
Muhammad Noor, “Traditionist Internal Reform: Motives Behind 
the Birth of the First Manual of 'Ulūm al-Hadith,” Ilahiyat Studies 
vol. 11(2) (2020), 311. 

menyanggahi pentafsiran ahli kalam yang menetapkan 
makna figuratif bagi istiwa’ sebagai kekuasaan (istīlā '), 
ahli hadith berpandangan bahawa makna istiwā” adalah 
menetap (istagar) dan meninggi ('alā). Sebahagian 
Hanābilah bahkan mentafsirkan istiwa’ dengan duduk 
(julūs atau qu tid). 9 Abū Bakr al-Marrūdhī (m. 
275H/888M) menyokong pandangan tersebut dengan 
sebuah hadith lemah daripada ‘Abd Allāh bin Khalīfah 
yang menceritakan bahawa Rasulullah telah bersabda |: 
“Kursi yang menjadi tempat duduk tuhan tidak 
berbaki melainkan hanya empat jari.” 


Maksudnya, zat tuhan telah memenuhi kursi tersebut 
melainkan sedikit tempat kosong. Abu Bakr bin Muslim 
al-‘Abid seterusnya menjelaskan bahawa tempat kosong 
itu disediakan untuk tempat duduk Nabi Muhammad. 

Athar Mujahid turut menyediakan hujah bagi 
Hanābilah untuk menetapkan konsep kedekatan fizikal 
antara tuhan dan Nabi. Al-Hasan bin Hamid al-Warrāg (m. 
403H/1012M) berkata”': 


? Lihat Abū Ya‘la al-Farra’, al-Masā 'il al-‘Aqadiyyah min Kitab al- 
Riwayatayn wa al-Wajhayn (Riyadh: Adwa’ al-Salaf, 1999), 52 dan 
Abū al-Faraj Ibn al-Jawzī al-Hanbalī, Daf“ Shubhat al-Tashbih, 128. 
Penetapan duduk (julūs/gu d) sebagai sifat tuhan ditegaskan oleh 
tokoh Hanbali Mesir abad ke-7H/13M iaitu Abū Muhammad 
Mahmiid bin Isfandiyar al-Dashtī (m. 665H/1267M) dalam sebuah 
buku khas yang menetapkan perkara ini. Lihat Mahmud bin 
Isfandiyār al-Dashtī, [thbat al-Had lillah wa bi annahu Qa ‘id wa 
Jalis ‘ala ‘Arshih (t.tp: t.p., 1430H), 159-185. 

* Abū Bakr Ahmad bin ‘Ali bin Thabit al-Baghdadi, Tarikh Baghdad 

(Beirut: Dar Gharb al-Islāmī, 2002), 8:589. Hadith ‘Abd Allah bin 

Khalifah dihukum lemah, bahkan palsu oleh Ibn al-Jawzi dan Ibn 

Jama'ah. Lihat Ibn al-Jawzī, Daf‘ Shubhat al-Tashbih, 248; Badr al- 

Din Ibn Jama'ah, Idah al-Dalīl fi Oat‘ Hujaj Ahl al-Ta ‘til (Damsyik: 

Dar Iqra’, 2005), 233. 

Lihat Ahmad bin ‘Abd al-Halīm Ibn Taymiyyah, Talbis al- 

Jahmiyyah fi Ta’sis Bida 'ihim al-Kalamiyyah (Riyadh: Majma‘ al- 

Malik Fahd, 1426H), 6:214. Perkara yang sama turut ditetapkan oleh 

tokoh Hanbali abad ke-8, Abū Bakr Ibn al-Muhib al-Samit (m. 


31 

“Salah satu perkara yang wajib diimani dan 
dibenarkan adalah hadith-hadith yang 
menyebutkan persentuhan (mumdsah) dan 
kedekatan (qurb) antara al-Haq (tuhan) dan 
Nabi-Nya. Para ulama kami (ashābunā) 
menetapkan perkara ini berdasarkan jawapan 
Abū ‘Abd Allah (Ahmad) tentang makna 
maqam mahmid.” 


Dari huraian di atas, kita dapat merumuskan bahawa 
penerimaan athar Mujahid berkait rapat dengan usaha 
Hanabilah mengekalkan dominasi mereka di Baghdad 
pasca Mihnah Khalg al-Our'an. Justeru, apabila Abū Bakr 
Ahmad bin Muhammad al-Marrūdhī (m. 275H/888M) 
mendengar seorang ahli kalam mengkritik athar Mujāhid, 
murid rapat Imam Ahmad ini menulis bantahan kuat 
dalam sebuah buku yang dikenali dengan tajuk al-Maqam 
al-Mahmūd atau al-Radd ‘ala Man Radd Hadith Mujahid. 
Pada tahun 292H/904M, Abū Bakr al-Khallāl (m. 
311H/923M) kembali berhadapan dengan kumpulan ini 
semasa beliau membacakan kitab al-Sunnah di Tarsūs. 
Tokoh utama mazhab Hanbali ini seterusnya menghimpun 
fatwa para ulama di Bahgdad yang sepakat mencela 
pandangan yang dinyatakan oleh kumpulan tersebut.* 

Watak antagonis yang menjadi sasaran bantahan al- 
Marrūdhī dan al-Khallāl ialah “seseorang dari negeri 
Termez (al-Tirmidhī)”. Tiada maklumat berkenaan 
personaliti ini selain keterangan bahawa beliau mengkritik 
athar Mujahid dalam sebuah buku karangannya. Al- 
Dhahabi bagaimanapun menegaskan bahawa al-Tirmidhi 


789H/1397M) dalam bukunya yang bertajuk Sifat Rab al-‘Alamin. 
Lihat Fawwaz bin Farhan al-Shamarī, “Sifat Rab al-‘Alamin li 
Shams al-Din Ibn Muhib al-Samit min Bidāyah Bab al-Rizg ilā 
Nihāyah Bab Nuzūl Allah Yawm al-Oiyāmah,” disertasi sarjana, 
Universiti Umm al-Qura, 1436H, 2:68. 

32 Lihat fatwa-fatwa tersebut dalam al-Khallāl, al-Sunnah, 1:223 dan 
seterusnya. 

yang dimaksudkan bukan daripada kalangan ahli hadith, 
akan tetapi seorang tokoh Jahmiyyah yang tidak 
masyhur.” Penegasan ini secara tidak langsung menafikan 
spekulasi Joseph Van Ess bahawa tokoh Termez 
berkenaan ialah Muhammad bin Ismā'īl bin Yusuf al- 
Tirmidhī (m. 279H/893M). Pandangan Van Ess ditolak 
oleh Michael Cook dengan hujah bahawa Muhammad bin 
Ismā'īl sangat dihormati oleh Hanābilah. “ Penulis 
bagaimanapun tidak menolak kemungkinan bahawa al- 
Tirmidhi yang dimaksudkan adalah Jahm bin Safwan (m. 
kira-kira 128H/745M), pengasas aliran Jahmiyyah, 
memandangkan tokoh ini dikatakan menetap di Termez.” 

Dalam mempertahankan āthār Mujāhid, al-Marrūdhī 
dan al-Khallāl mengajukan sekurang-kurangnya empat 
penghujahan utama. Pertama, mereka membawakan 
beberapa hadith marfū * dan mawgūf yang semakna dengan 
āthār Mujāhid untuk menyokong kandungannya. Kedua, 
mereka berusaha menisbahkan penerimaan āthār ini 
kepada Ahmad bin Hanbal, tokoh ulama yang disepakati 
kesucian akidahnya oleh semua Ahli Sunnah, untuk 
memberikan nilai autoriti dan legitimasi. Ketiga, mereka 
mendakwa bahawa athar Mujahid disepakati 
penerimaannya oleh komuniti ulama sejak berkurun 
(talagāh al-‘ulama’ bi al-gabūl). Untuk itu, mereka 
menukilkan pelbagai ucapan ulama yang mencela bahkan 
mengkafirkan kalangan yang menolaknya. ši Keempat, 
mereka menyokong semua penghujahan di atas dengan 
mimpi-mimpi yang mengisahkan sokongan Nabi s.a.w 


33 Al-Dhahabī, Kitab al-'Arsh, 2:288. 

** Michael Cook, Commanding Right and Forbidding Wrong, 117. 

+ Pandangan ini ditetapkan oleh ‘Atiyyah al-Zahrānī, pentahgig al- 
Sunnah karya al-Khallāl. Lihat al-Khallāl, al-Sunnah, 224, nota kaki 
nombor 4. 

* Ibid.,1:217. 

kepada athar Mujahid dan mencela pengikut al- 
Tirmidhi.” 

Semua bentuk penghujahan ini bagaimanapun sukar 
diterima oleh para pengkritik āthār Mujāhid apatahlagi 
membuat mereka meninggalkan pandangan yang terbina 
oleh dalil-dalil yang lebih kuat bahawa maqam mahmud 
adalah syafaat. Dakwaan bahawa athar ini disokong oleh 
hadith-hadith marfū' dan mawgūf tertolak kerana semua 
hadith tersebut berstatus munkar dan palsu sebagaimana 
penjelasan sebelum ini. Menurut penulis, tidak mustahil 
hadith-hadith tersebut sengaja diciptakan oleh pihak 
tertentu khas sempena perkara ini sehingga pihak kerajaan 
mengancam menimpakan hukuman berat ke atas setiap 
orang yang meriwayatkannya. 

Berkenaan dakwaan yang dinisbahkan kepada Imam 
Ahmad, tidak ditemui kenyataan eksplisit yang 
menunjukkan bahawa beliau menerima dan mensahihkan 
athar Mujāhid. Sebaliknya, sebuah riwayat menceritakan 
bahawa beliau melemahkan āthār ini walaupun tidak 
mencela kandungannya. 38 Berkenaan dakwaan bahawa 
athar Mujahid diterima oleh semua ulama tidak 
sepenuhnya mencerminkan realiti kerana, sebagaimana 
yang akan dibuktikan dalam perbincangan selepas ini, 
terlalu ramai ulama yang mengkritik āthār Mujāhid dan 
menilainya munkar. Selain itu, dakwaan penerimaan 
seperti ini seringkali sukar dibuktikan.” 


* Ibid.,1:220-221. 

* Thid., 1:212. 

39 Tokoh Salafi Yaman, Muqbil Hadi al-Wādi'ī (m. 1422H/2001M) 
pernah melemahkan kaedah ini dan menegaskan bahawa, “terlalu 
banyak dakwaan ahli usūl, tokoh-tokoh mazhab dan lain-lain untuk 
(menguatkan) hadith-hadith yang tidak sahih dengan mengatakan: 
seluruh umat telah menerimanya.” Nir al-Din bin “Ali al-Wusabi, al- 
Fatawa al-Hadithiyyah li “Allamah al-Diyār al-Yamaniyyah Abi 
‘Abd al-Rahmān Mugbil bin Hadi al-Wādi ī (Sanaa: Dar al-Athar, 
t.t.), 1:155. 

Terlepas daripada semua permasalahan di atas, 
Hanabilah pada abad ke-4H/10M sangat kuat berpegang 
dengan āthār Mujahid. Murid al-Marrūdhī dan aktivis 
Hanbali yang paling berpengaruh di Baghdad, Abi 
Muhammad al-Hasan bin “Ali bin Khalaf al-Barbahari (m. 
328H/914M), selalu mengulang ucapan bahawa Nabi 
Muhammad s.a.w akan duduk bersama Allah SWT di atas 
“Arasy. p Sikap ini menjadi punca utama perbalahan 
akidah yang tercetus di Baghdad pada tahun 317H/929M 
seperti yang diceritakan di awal perbahasan. 

Selepas insiden Baghdad, āthār Mujāhid terus 
menjadi bahagian daripada wacana akidah Hanbali. 
Mungkin tidak berlebihan sekiranya penulis mengatakan 
bahawa insiden tersebut semakin menyuburkan sikap 
radikal sesetengah Hanābilah. Meskipun sedar bahawa 
tiada hadith sahih dalam perkara ini, Muhaddith-faqīh 
Hanbali, Abū Bakr Ahmad bin Salmān al-Najjād (m. 
348H/960M) menegaskan bahawa magām mahmud adalah 
duduknya Nabi Muhammad bersama Tuhan di atas 
‘Arasy. Sesiapa yang mengingkari dan mengkritiknya 
maka dia adalah pengikut akidah Jahm dan mesti dijauhi. 
Ibn al-Najjād melangkah lebih jauh dengan mengatakan”: 

“Sekiranya seseorang bersumpah dan 

mengaitkannya dengan talak tiga bahawa Allah 

akan mendudukkan Muhammad bersama-Nya 

di atas “Arasy, lalu datang meminta fatwa 

kepadaku, aku akan mengatakan bahawa 


40 Muhammad bin Abi Ya'lā al-Hanbalī, Tabagāt al-Hanābilah 
(Riyadh: Darah al-Malik ‘Abd al-‘ Aziz, 2010), 3:76. 

*! Lihat misalnya Abū ‘Abd Allāh Ibn Battah al-‘Ukbart, al-Sharh wa 
al-Ibanah ‘ala Usūl al-Sunnah wa al-Diyanah (Amman: Dar al- 
Athariyyah, 2009), 119; Muhammad bin Abi Ya‘la, al-I ‘tigad (Dar 
Atlas, 2002), 38; dan ‘Abd al-Oādir al-Jilānī, al-Ghunyah li Tālibī 
Tarīg al-Hag, 1:150-151. 

* Ibn Abi Ya'lā al-Hanbalī, Tabagāt al-Hanābilah, 3:21. 

sumpah beliau tidak terbatal dan isterinya 
kekal menjadi pasangannya.” 


Pandangan ini jelas mencerminkan sikap yang 
melampaui batasan objektiviti kerana menganggap āthār 
Mujahid seolah-olah bahagian daripada asas akidah yang 
tidak boleh diragukan sama sekali. Justeru, al-Dhahabī 
mengkritik sikap Ibn al-Najjad ini dengan berkata ac 

“Lihatlah bagaimana sikap melampau telah 

membuat tokoh hadith ini mewajibkan 

berpegang dengan āthār yang munkar.” 


Athar Mujahid dalam Respons Jumhur Ulama 
Insiden Baghdad menyangkal naratif Hanabilah bahawa 
penolakan āthār Mujahid hanya berasal daripada kalangan 
ahli kalam yang memusuhi Sunnah. Sebaliknya, insiden 
ini membuktikan bahawa pegangan Hanabilah sebenarnya 
menyalahi kebanyakan ulama sekaligus mengesankan 
antropomorfisme yang disepakati bukan bahagian 
daripada akidah Islam.. Dalam Magālāt al-Islamiyyin, 
Abū al-Hasan al-Ash‘art (m. 324H/936M) menyentuh 
pegangan Hanabilah dalam perkara ini secara ringkas 
semasa memaparkan pandangan pelbagai aliran tentang 
tajsim. Al-Ash'ari berkata”: 
“...sesetengah ahli hadith (bad man yantahil 
al-hadith) berpandangan bahawa “Arasy tidak 
penuh diduduki oleh tuhan kerana Dia akan 
menempatkan Muhammad untuk duduk 
bersama-Nya di atas “Arasy.” 


Beliau seterusnya mengisyaratkan bahawa pandangan 
ini tidak selari dengan pegangan Ahli Sunnah dan Ashab 
al-Hadith yang meyakini bahawa tuhan bukan jisim dan 
tidak menyerupai sesuatu. Al-Ash*arī turut menegaskan 


* Al-Dhahabi, Al- 'Uluw li al- ‘Ali al-Ghaffar, 171. 
** Abū al-Hasan “Ali bin Ismā'īl al-Ash'ari, Magālāt al-Islamiyyin wa 
Ikhtilaf al-Musallin (Beirut: Maktabah al-* Asriyyah, 1990), 1:284. 

bahawa prinsip asas ahli hadith adalah “mereka tidak 
menetapkan melainkan apa-apa yang mereka jumpai 
dalam al-Quran atau riwayat daripada Nabi.” Kenyataan 
ini secara tidak langsung menegaskan penolakan athar 
Mujahid kerana tidak selari dengan prinsip Ahli Sunnah 
yang menjadikan wahyu satu-satunya rujukan dalam 
perbahasan sifat tuhan. Ijtihad dan spekulasi seseorang 
yang tidak maksum tertolak dalam wacana yang sangat 
penting ini. 

Prinsip yang disebutkan al-Ash“ari ini turut 
dinyatakan oleh ramai tokoh hadith dan ulama Hanabilah 
sendiri. Mereka menegaskan bahawa penetapan sifat tuhan 
wajib berasaskan wahyu, iaitu ketetapan al-Quran atau 
hadith sahih. Dalam bantahannya kepada Asha‘irah, 
Muhaddith Mekah, Abū Nasr “Ubayd Allah bin Sa'īd al- 
Sijzī (m. 444H/1052M) berkata”: 

“Tidak harus menetapkan sifat bagi Allah 

melainkan sifat-sifat yang ditetapkan sendiri 

oleh Allah atau oleh Rasul-Nya. Yang 

demikian adalah menerusi hadith sahih yang 

tiada keraguan (shubhah) dalam kesahihannya. 

Selain hadith-hadith tersebut, yakni riwayat- 

riwayat yang mengandungi kecacatan 

(maʻlūlah) dan sanad-sanad yang lemah 

(wahiyah), maka tidak boleh berpegang 

dengan kandungan hadith-hadith tersebut 

dalam keyakinan tentang zat dan sifat-Nya 
mengikut kesepakatan ulama āthār.” 


Meskipun mengkritik pandangan Hanābilah, ucapan 
Abū al-Hasan al-Ash'arī terlihat berhati-hati agar tidak 
mencetuskan pertembungan dengan kumpulan Hanābilah 
yang mendominasi Iraq pada masa itu. Berkemungkinan 


45 Ibid., 1:285. 
46 Ubayd Allah bin Sa'id al-Sijzi, Risalah ila Ahl Zabīd fī al-Radd ‘ala 
man Ankara al-Harf wa al-Sawt (Riyadh: Dar al-Rāyah, 1994), 122. 

beliau tidak ingin mengulang semula insiden yang pernah 
berlaku kepada Abū Ja‘far Muhammad bin Jarīr al-Tabarī 
(m. 310H/922M) yang dikecam hebat oleh Hanabilah 
akibat menyalahi pegangan mereka dalam perkara ini. 
Yagūt al-Hamawi menceritakan bahawa Hanābilah pernah 
menguji pandangan al-Tabarī berkenaan hadith yang 
menyebutkan bahawa tuhan duduk di atas ‘Arasy. Tokoh 
tafsir ini menjawab; “Hadith ini mustahil.” Beliau 
seterusnya menggubah rangkap syair yang menyatakan: 


pa aie BAJING asl I ed iya Ole 
Terjemahan: Maha Suci Tuhan yang tidak 
memiliki sahabat, dan tidak juga rakan yang 
duduk bersama-Nya di atas “Arasy. 


Jawapan ini mencetuskan kemarahan Hanabilah dan 
ahli hadith Baghdad. Mereka melempari al-Tabari dengan 
pena dan tinta, bahkan menghujani rumahnya dengan 
batu. | Perkara ini, beserta beberapa pandangan beliau 
yang lain, mendorong Hanābilah menuduh Ibn Jarīr 
sebagai ahli bidaah lalu menyekat pergerakan beliau 
hingga akhir hayatnya. Berkenaan perkara ini, Ibn 
Khuzaymah berkata”: 

“Aku tidak mengetahui seseorang di atas muka 

bumi yang lebih berilmu daripada Ibn Jarir. 

Sungguh Hanabilah telah menzalimi beliau.” 


Sesetengah kalangan meragukan kisah yang 
diceritakan oleh Yāgūt al-Hamawi kerana didakwa 
menyalahi penegasan al-Tabari sendiri dalam tafsirnya. 
Apabila mentafsirkan perkataan maqam mahmud, 
penjelasan beliau seolah-olah tidak mempermasalahkan 
athar Mujahid malah menyokongnya. Selepas menetapkan 
pandangan jumhur yang mentafsirkan maqam mahmid 


“7 Yāgūt ibn ‘Abd Allah al-Hamawī, Mu jam al-Udaba’ (Beirut: Dar 
al-Gharb al-Islami, 1993), 6:2450. 
48 Al-Dhahabi, Tarikh al-Islam, 14:273. 

dengan syafaat, al-Tabarī menjelaskan bahawa kandungan 
athar Mujāhid tidak bercanggah dengan pegangan akidah 
semua aliran dalam Islam.” 

Analisis Sa'īd Fūdah bagaimanapun membuktikan 
berlakunya kesalahan dalam memahami kenyataan Ibn 
Jarīr. Tokoh tafsir ini tidak menyokong antropomorfisme 
yang terkandung dalam athar Mujāhid. Menurut Fūdah, 
ucapan Ibn Jarir hanya menyentuh topik “duduknya 
Muhammad di atas ‘Arasy’. Tidak dinafikan bahawa 
sekadar meyakini bahawa baginda akan duduk di atas 
“Arasy, tanpa menyatakan bahawa Allah duduk 
bersamanya, tidak menyalahi prinsip akidah semua aliran 
dalam Islam. Penjelasan Ibn Jarir bagaimanapun tidak 
menyentuh akidah Hanabilah yang menetapkan sifat 
duduk bagi tuhan. Hal itu kerana, menurut Fūdah, akidah 
ini terlalu jelas menyimpang sehingga Ibn Jarir tidak 
merasa perlu untuk mengulasnya. 

Selain di Baghdad, athar Mujahid turut menjadi 
perbincangan para ulama di Nishapur. Negeri ini pada 
abad ke-3H hingga 7H (9M hingga 13M) selalu 
disamakan dengan Baghdad dalam aspek kualiti dan 
kuantiti para ulamanya. Namun berbeza dengan 
Baghdad, kebanyakan ulama hadith di  Nishapur 
bermazhab Syafii dan berakidah Ash'“ari. Dalam bukunya 
yang bertajuk Mushkil al-Hadith wa Bayanuh, Abū Bakr 
Muhammad bin al-Hasan bin Fūrak (m. 406H/1015M), 
salah seorang tokoh terpenting dalam penyebaran akidah 
Ash*arī di Nishapur, membincangkan dua ucapan Mujahid 


a Taha Muhammad Ramadan, Usū/ al-Din ‘ind al-Imam al-Tabari 
(Beirut: Dar Ibn Kathir, 2005), 30. 

°° Lihat ulasan Sa'id ‘Abd al-Latīf Fūdah, al-Kashif al-Saghir ‘an 
Agā'id Ibn Taymiyyah (Amman: Dar al-Razi, 1999), 414. Analisis 
ini mirip dengan ulasan Franz Rosenthal dalam “General 
Introduction”, 1:76-77. 

5! Lihat Shams al-Din Muhammad bin Ahmad al-Dhahabī, al-Amsār 
Dhawat al-Āthār (Beirut: Dar Ibn Kathir, 1985), 72. 

yang mengesankan antropomorfisme. Ucapan pertama 
menceritakan bahawa Nabi Daud pernah mendekat kepada 
Allah hingga menyentuh lutut-Nya. Ucapan kedua adalah 
tafsiran beliau bagi maqam mahmūd yang menetapkan 
bahawa Nabi Muhammad akan duduk bersama tuhan di 
atas “Arasy. 

Ibn Fūrak membuka perbahasan dengan penegasan 
bahawa ucapan Mujahid bukan hujah dalam penetapan 
sifat tuhan.” Sebagaimana telah disebutkan sebelum ini, 
hujah dalam penetapan akidah yang disepakati oleh ahli 
hadith ialah al-Quran dan hadith yang sahih. Justeru, 
sekiranya ucapan Mujahid diterima sekalipun, maka 
kandungannya perlu ditafsirkan dengan makna yang tidak 
menyalahi pegangan akidah yang disepakati. Oleh yang 
demikian, Ibn Fūrak kemudian mentakwil ucapan beliau 
yang menyebutkan “kedekatan Nabi Daud dengan Allah” 
dengan sifat patuh dan khusyuk. Sedangkan ucapan beliau 
yang menetapkan duduknya Nabi Muhammad bersama 
tuhan ditakwil dengan kedudukan mulia baginda di sisi 
tuhan, bukan kebersamaan dan kedekatan tempat.” 

Pendekatan serupa turut ditampilkan oleh tokoh tafsir 
paling terkenal di Nishapur, iaitu Abū Ishāg Ahmad bin 
Muhammad al-Tha*labī (m. 427H/1035M). Sebagaimana 
al-Tabarī, beliau menegaskan bahawa kandungan athar 
Mujāhid bukan sesuatu yang mustahil. Menurut beliau, 
athar ini tidak memberikan gambaran bahawa Rasulullah 
akan berbagi tempat dengan tuhan yang ber-istiwa’ di atas 
“Arasy. Hal itu kerana istiwa’ bukan duduk dan 
mengambil tempat. Dan perkataan “bersama-Nya” 
bermakna “kemuliaan dan ketinggian darjat, bukan 


” Abū Bakr Muhammad bin al-Hasan al-Isbahānī, Mushkil al-Hadīth 
wa Bayānuh (Beirut: *Ālam al-Kutub, 1985), 338. 
53 Tbid., 339. 

penetapan tempat dan arah.” ji Dengan ulasan ini, al- 
Tha*labī seolah-olah mengambil sikap pertengahan 
dengan menerima athar Mujahid namun mentakwil 
kandungannya agar tidak membawa kepada fahaman 
antropomorfisme. 

Seiring iklim polemik yang makin meningkat antara 
Hanabilah dan Asha‘irah pada abad ke-5H/11M, kritikan 
ulama Asha‘irah kepada athar Mujahid mengambil bentuk 
yang semakin tegas. Dalam tafsirnya yang bertajuk al- 
Basit, tokoh Shafi‘i-Ash‘ari Nishapur, Abū al-Hasan “Ali 
bin Ahmad al-Wahidi (m. 468H/1076M) mengatakan 
bahawa tafsiran maqam mahmiid dengan mendudukkan 
Muhammad bersama tuhan di atas “Arasy adalah “tafsiran 
yang rosak dan pandangan yang hina. Ucapan Mujahid 
dalam perkara ini adalah pandangan yang pelik dan tidak 
disukai.” >” Beliau turut mengatakan bahawa tafsiran 
“duduk” bercanggah dengan perkataan yang terkandung 
dalam ayat al-Quran itu sendiri yang menggunakan 
perkataan maqam (secara bahasa bermakna tempat 
berdiri).* 

Celaan al-Wahidi kepada āthār Mujahid seterusnya 
disusun dan diperkemas oleh tokoh Ash‘ari paling 
berpengaruh di Persia pada abad ke-7H/13M, Fakhr al-Din 
Muhammad bin ‘Umar al-Rāzī (m. 606/1210). Dalam 
tafsirnya yang bertajuk Mafātih al-Ghayb, al-Razi 
mengkritik āthār Mujahid dengan menyebutkan lima 
aspek semantik yang terkandung dalam ayat maqam 
mahmud. 

Pertama, perkataan membangkitkan (ba 'ath) tidak 
sesuai ditafsirkan dengan “pendudukan (ijlas)”. Kedua, 
perkataan maqam secara asalnya bermakna “tempat 


** Abū Ishaq Ahmad bin Muhammad al-Tha'labī, al-Kashf wa al- 
Bayan ‘an Tafsir al-Qur'an (Beirut: Dar Ihyā” al-Turath al-‘Arabi, 
2002), 6:126. 

°° Al-Hasan bin “Ali al-Wahidi, Tafsir al-Basit, 13:445. 

°° Ibid., 13:445. 

berdiri”. Justeru, perkataan ini tidak tepat jika ditafsirkan 
dengan duduk. Ketiga, sekiranya Allah duduk di atas 
“Arasy bersama Muhammad, maka ini menunjukkan 
bahawa zat-Nya terhad. Sekiranya demikian, maka Dia 
bukan tuhan kerana had adalah sifat makhluk yang 
berhajat kepada pencipta. Keempat, kandungan ayat ini 
secara asalnya adalah untuk menetapkan keistimewaan 
Rasulullah s.a.w. Sekiranya ditafsirkan dengan makna 
duduk bersama Allah, maka ia bukanlah satu 
keistimewaan bagi baginda. Hal itu kerana semua ahli 
syurga akan turut mendapat kemuliaan ini sebagaimana 
dalam hadith yang disebutkan oleh Hanabilah sendiri. 
Kelima, perkataan ba ‘ath (mengutus/bangkit) tidak selari 
dengan makna “duduk (ga ad)”. Al-Rāzī lalu menutup 
ulasannya dengan berkata” : 

“Oleh yang demikian, nyatalah bahawa ucapan 

ini adalah pandangan yang lemah dan teruk. 

Tiada siapa yang cenderung kepadanya 

melainkan orang yang lemah akal dan kurang 

agama.” 


Penolakan āthār Mujahid turut ditampilkan oleh para 
ulama Maliki di dunia Islam bahagian barat. Sejak awal 
penyebaran akidah al-Ash“ari, ulama Malikiyyah boleh 
dikatakan adalah penyokong utama aliran teologi ini. 
Tokoh terbesar aliran Ash'ari di Baghdad pada abad ke- 
4H/10M, iaitu Abū Bakr Muhammad bin al-Tayyib al- 
Baqillani (m. 403H/1013M), adalah seorang ulama 
bermazhab Maliki. Daripada beliau, Abu Dhar “Abd bin 
Ahmad al-Harawi (m. 434H/1043M) mempelajari akidah 
ini lalu menyebarkannya di Mekah. Murid-murid al- 
Harawi yang berdatangan dari Maghrib dan Andalus 


*! Fakhr al-Din al-Razi, Mafātīh al-Ghayb (Beirut: Dar al-Kutub al- 
*Ilmiyyah, 2000), 21:27. 

selanjutnya membawa dan menyebarkan akidah al-Ash ari 
ke negeri mereka. 

Berkenaan dengan āthār Mujahid, pakar hadith 
terbesar mazhab Maliki di Cordoba, iaitu al-Hafiz Abū 
‘Umar Ibn ‘Abd al-Bar (m. 463H/1071M) tegas 
menghukum munkar ucapan Mujahid.” Menurut beliau, 
meskipun Mujahid sangat pakar dalam tafsir, namun 

šas oe a 60 
pandangan ini patut ditinggalkan (mahjūr). Pengaruh 
ucapan Ibn ‘Abd al-Bar terus terlihat dalam perbahasan 
para ulama Andalus selepas beliau. Dalam kitab al-Shifa’, 
al-Oādī ‘Iyad (m. 544H/1 149M) menetapkan kesepakatan 
ulama Salaf bahawa maqam mahmud adalah syafaat. 
Beliau seterusnya mengisyaratkan bahawa tafsiran 
Mujahid “menyimpang (shadhah)” kerana tidak disokong 
oleh periwayatan (athar) dan pemikiran (nazar) yang 
sahih.“' 

Selari dengan ini, tokoh tafsir Granada iaitu ‘Abd al- 
Haq Ibn ‘Atiyyah (m. 542H/1148M) menyifatkan 
pembelaan Ibn Jarir bagi āthār Mujahid sebagai 
“pandangan yang melampau (shatat min al-gawl).” Walau 
bagaimanapun, beliau membenarkan periwayatan athar ini 
namun dengan kemestian mentakwil kandungannya. ee 
Selepas beliau, mufassir dari Cordoba, Abū ‘Abd Allah al- 
Qurtubi (m. 671H/1273M) menegaskan bahawa ucapan 
Mujahid “adalah pandangan yang tidak disukai (marghūb 
‘anh). Sekiranya hadith ini sahih sekalipun, maka wajib 
ditakwil dengan makna bahawa Allah mendudukkan 


58 Lihat al-Dhahabi, Siyar A ‘lam al-Nubalā', 17:557. 

” Abū ‘Umar Yūsuf Ibn ‘Abd al-Bar, al-Tamhid li mā fi al-Muwatta’ 
min al-Ma 'ānī wa al-Asānīd (Maghribi: Kementerian Waqaf dan 
Urusan Islam, 1387 H), 19:64. 

% Thid., 1:157. 

lā “Iyad bin Mūsā al-Yahsubī, al-Shifa bi Ta ‘rif Hugūg al-Mustafa 
(Dubai: Ja’ izah Dubay al-Dawliyyah, 2013), 273. 

© Abū Muhammad ‘Abd al-Haq Ibn *Atiyyah al-Andalussī, Muharrar 
al-Wajiz fi Tafsir al-Kitāb al-‘Aziz (Beirut: Dar Ibn Hazm, t.t.), 1162. 

Muhammad bersama para nabi dan malaikat-Nya.” 63 
Pandangan serupa dipersetujui oleh Abū Hayyan al- 
Andalussī (m. 745H/1344M) dalam al-Bahr al-Muhīt 
yang mengatakan bahawa perkataan “bersama-Nya 
(ma 'ahu)” dalam āthār Mujahid mesti ditakwil dengan 
makna “ketinggian darjat (makanah)” bukan “kedekatan 
tempat (makany”.” 

Penolakan para ulama di pelbagai negeri kepada 
athar Mujahid secara tidak langsung adalah kritikan atas 
pendekatan literalistik Hanabilah dalam wacana akidah. 
Mereka melihat pendekatan ini sangat berbahaya kerana 
boleh menjerumuskan kepada antropomorfisme. Di tengah 
kritikan ini, Shaykh Hanābilah di Baghdad, Abū Ya‘la 
Muhammad bin Husayn al-Farra’ (m. 458H/1066M) 
berusaha mempertahankan athar Mujahid dan tradisi 
akidah Hanbali. Dalam bukunya yang bertajuk Ibtal al- 
Ta'wilat, Abū Ya'lā menekankan kemestian menerima 
makna literal athar Mujahid dan hadith-hadith yang 
berkaitan. Beliau turut menegaskan bahawa perkataan 
“mendudukkan Muhammad di atas “Arasy” dalam semua 
periwayatan tersebut bermakna bahawa Allah akan 
mendekatkan baginda kepada zat-Nya.” 


65 Abū “Abd Allah al-Qurtubi, al-Tazkirah, 205. Dalam tafsir beliau, al- 
Ourtubī turut mengulas perkara ini dengan menukilkan pandangan 
ulama-ulama sebelum beliau. Lihat Abū “Abd Allāh Muhammad bin 
Ahmad al-Qurtubi, al-Jāmi' li Ahkam al-Qur'an (Kaherah: Dar al- 
Kutub al-Misriyyah, 1964), 5:201. 

“Abi Hayyan Muhammad bin Yūsuf al-Andalussī, Tafsir al-Bahr al- 
Muhit (Beirut: Dar al-Kutub al-*Ilmiyyah, 2001), 6:71. 

5 Abū Ya‘la al-Farra’, Ibtāl al-Ta’wilat li Akhbar al-Sifat, 479. 
Pandangan Abū Ya‘la dalam perkara ini sebenarnya tidak konsisten. 
Apabila dalam Ibtāl al-Ta wīlāt beliau seolah-olah menetapkan 
duduk dan persentuhan, dalam dua bukunya yang lain iaitu Kitab al- 
Riwayatayn wa al-Wajhayn dan al-Mu ‘tamad fi Usul al-Din beliau 
menafikan konsep tersebut. Beliau bahkan menegaskan bahawa 
perkataan persentuhan (mumdsah) dan duduk (gu‘tid) tidak 
disebutkan oleh dalil agama (shar'). Lihat Abū Ya'lā al-Farra’, al- 

Mengulas kritikan bahawa āthār Mujāhid dan hadith- 
hadith yang semakna dengannya menyalahi hadith-hadith 
yang mentafsirkan maqam mahmud dengan syafaat, Abū 
Ya‘la tidak menafikan perkara ini. Beliau lalu 
menghukum shadh hadith-hadith syafaat kerana 
menyalahi tafsiran “duduk di atas ‘Arasy? yang 
menurutnya lebih masyhur. = Jawapan ini tentu sahaja 
bertembung dengan ketetapan pakar hadith yang 
menyatakan sebaliknya. Namun Abū Ya‘la dengan tegas 
menyalahkan semua ahli hadith tersebut. Menurut beliau, 
pandangan mereka tertolak kerana bertentangan dengan 
ketetapan Imam Ahmad yang mensahihkan athar Mujahid 
dan yang semakna dengannya. Imam Ahmad, kata Abū 
Ya'lā, lebih menguasai ilmu hadith berbanding mereka.” 

Pembelaan Abu Ya‘la mengandungi banyak 
kelemahan dan mencerminkan penguasaan kritik hadith 
yang rendah.** Justeru, perbahasan tersebut bukan hanya 
gagal mempertahankan athar Mujāhid dan akidah 
Hanābilah malah menambah buruk keadaan. Pada tahun 
429H/1037M, para ulama Baghdad bangkit memprotes 
buku Abū Ya‘la yang dikatakan mempromosikan tajsīm 
dan mengandungi hadith-hadith munkar dan palsu. 
Sebagaimana polemik maqam mahmud, protes ini 
berlanjut dengan perkelahian dalam kalangan awam 
sehingga memaksa campur tangan pihak kerajaan. 02 

Pendekatan Abū Ya‘la turut dikesalkan oleh 
sebilangan ulama Hanābilah sendiri. Tokoh Hanbali 
Baghdad, Abū Muhammad al-Tamīmī (m. 488H/1095M) 


Mu 'tamad fi Usūl al-Dīn (Beirut: Dār al-Mashrig, 1974), 54 dan al- 
Masa 'il al-‘Aqadiyyah min Kitab al-Riwāyatayn wa al-Wajhayn, 52. 

°° Abū Ya'lā al-Farrā”, /btāl al-Ta 'wīlāt li Akhbar al-Sifat, 487. 

€ Ibid.,490. 

68 Kelemahan Abū Ya'lā dalam dalam perbahasan ‘i/a/ dan rijal hadith 
ditegaskan oleh Shams al-Din al-Dhahabī, Tārīkh al-Islam, 10:101 
dan Siyar A ‘lam al-Nubala’, 18:91. 

© Lihat Ibn al-Athir al-Jazarī, al-Kamil fi al-Tarikh, 8:219. 

mengatakan bahawa Abū Ya‘la telah merosak imej 
mazhab Hanbali yang tidak dapat dipulihkan semula 
hingga hari kiamat.” Kritikan keras turut disuarakan oleh 
tokoh Hanbali Baghdad, Abū al-Faraj ‘Abd al-Rahman 
Ibn al-Jawzī (m. 597H/1201M) dalam Daf‘ Shubhat al- 
Tashbih. Mengulas kandungan hadith “Aishah yang 
menyebutkan tafsiran maqam  mahmūd dengan 
pendudukan Muhammad di atas ‘Arsy, Ibn al-Jawzī tegas 
mengatakan bahawa hadith ini dusta (makdhūb) dan tidak 
sahih. Beliau turut menegaskan bahawa tafsiran Abū Ya‘la 
yang menetapkan kedekatan zat bagi tuhan adalah tajsīm 
yang jelas (sarīh fi al-tajsīm). | 

Bagaimanapun, protes al-Tamīmī dan Ibn al-Jawzī 
secara amnya tidak meninggalkan kesan besar dalam 
kelanjutan akidah Hanbali. Kebanyakan Hanabilah terus 
berpegang kepada tradisi literalistik mereka dalam 
perbahasan hadith sifat dan pembelaan terhadap athar 
Mujahid. Sikap ini kembali dijumpai dalam perbahasan 
akidah para ulama Hanabilah pada era dinasti Mamluk. 
Dalam Dar’ Ta ‘arud al-‘Aq! wa al-Nagl, Abū al-‘ Abbas 
Ahmad Ibn Taymiyyah (m. 728H/1328M) secara tersirat 
menyokong āthār Mujahid dengan mengatakan bahawa 
ulama Salaf dan imam-imam terdahulu menerimanya 
tanpa pengingkaran (yatalaqawnah bi al-qabiil). Beliau 
bahkan tidak menafikan kemungkinan bahawa ucapan 
Mujahid ini sebenarnya berasal daripada wahyu (tawgīf).” 

Pendirian ini disokong oleh Ibn al-Qayyim (m. 
751H/1350M) dalam al-Kāfiyah al-Shāfiyah fi al-Intisar li 
al-Firgah al-Nājiyah atau al-Oasīdah al-Nūniyyah. Murid 
setia Ibn Taymiyyah ini mengisyaratkan bahawa ucapan 
Mujahid bukan pandangan peribadi akan tetapi beliau 


70 Ibn al-Athir, al-Kamil fi al-Tārīkh, 8:219. 

7l Abū al-Faraj Ibn al-Jawzī al-Hanbalī, Daf‘ Shubhat al-Tashbīh, 244. 

i Ahmad bin ‘Abd al-Halīm Ibn Taymiyyah al-Harrānī, Dar’ Ta 'ārrud 
al-'Agl bi al-Nagl (Riyadh: Al-Jami‘ah al-Imam, 1991), 5:237. 

menerimanya daripada kalangan sahabat Nabi. Ibn al- 
Qayyim berkata”: 
Obes SU da... ap ga IS Shy 
dhada chk 13 fb LU... aad pla) paši 53 4 
gUll ad Ob egret gr... alā ob Leu OL OI 
Terjemahan: “Ingatlah ucapan Mujahid 
berkenaan ayat: “Dirikanlah solat” yang 
terkandung dalam surah Subhan (al-Isra'), 
berkenaan maqam mahmūd bagi Muhammad. 
Beliau tidak mengatakannya berasaskan 
pandangan peribadi dan sangkaan. Sekiranya 
akidah ini tajsim, maka Mujahid adalah guru 
mereka, bahkan guru beliau di atasnya.” 


Maksud “guru beliau di atasnya” adalah Ibn “Abbas 
atau guru Mujahid lainnya daripada kalangan sahabat 
Nabi s.a.w. Dengan kenyataan ini, Ibn al-Qayyim seolah- 
olah menetapkan bahawa tuduhan tajsim yang dilekatkan 
kepada Hanabilah sebenarnya adalah tuduhan kepada 
ulama tabiin dan sahabat yang menjadi rujukan mereka. In 

Bagaimanapun Ibn al-Qayyim tidak membawakan 
bukti yang kukuh untuk menyokong dakwaannya. Tiada 
satu pun bukti periwayatan yang menunjukkan bahawa 
Mujahid mengambil pandangan ini daripada sahabat Nabi. 
Sebaliknya, kemungkinan bahawa beliau menerima 
konsepsi ini daripada ahli kitab sangat terbuka. 
Terutamanya perkara ini pernah menjadi keprihatinan para 
ulama sejak dahulu. Abu Bakr bin “Ayyash pernah 
bertanya kepada Sulayman al-A'mash: “Mengapa para 
ulama sering menghindari tafsir Mujahid?” Ulama Kufah 


"5 Abū "Abd Allāh Muhammad bin Abi Bakr Ibn Qayyim al- 
Jawziyyah, al-Kafiyah al-Shāfiyah fi al-Intisar li al-Firqah al- 
Najiyah (Makkah: Dar “Alam al-Fawā'id, 1428 H), 2:473. 

™ Ibid., 471-478. 

ini menjawab: “Mereka melihat bahawa beliau mengambil 
daripada ahli kitab.”” 

Pandangan Hanābilah era Mamluk ini sekali lagi 
menuai kritikan daripada kalangan Asha‘irah yang pada 
masa itu mendominasi wacana akidah di Mesir dan Syam. 
Dalam bukunya yang ditujukan secara khas kepada Ibn 
Taymiyyah dan kumpulannya, Abū “Abd Allah 
Muhammad bin Muhammad Ibn al-Mu'allim (m. 
1725H/1325M) mengkritik dan melemahkan āthār Mujahid 
daripada aspek sanad dan matannya. Daripada aspek 
sanad, beliau mengatakan bahawa sanad athar tersebut 
mengandungi perawi lemah bernama Laith bin Abī 
Sulaym. Daripada aspek matan, athar ini sepatutnya 
ditolak oleh kalangan Hanabilah dan Asha‘irah sekaligus. 
Kumpulan Hanabilah yang mengamalkan pendekatan 
literalistik (zahiriyyah) dalam akidah sepatutnya menolak 
athar Mujahid kerana dua perkara. Pertama, athar tersebut 
tidak selari dengan makna zahir ayat al-Quran yang 
menggunakan perkataan maqam (tempat berdiri) bukan 
mag 'ad (tempat duduk). Kedua, kandungan athar ini 
menyalahi hadith syafaat yang lebih sahih. 

Ibn al-Mu‘allim seterusnya menyebutkan tiga sebab 
mengapa Asha‘irah melemahkan athar Mujahid. Pertama, 
kandungannya mengesankan persentuhan (mumdsah) 
antara Allah dengan makhluk. Kedua, athar ini turut 
mengesankan bahawa “Arasy lebih besar daripada tuhan 
kerana boleh menampung Allah dan orang yang duduk 
bersama-Nya. Ketiga, athar ini melazimkan adanya 
batasan (had) dan akhiran (nihāyah) bagi zat tuhan. Beliau 
lalu berkata: “Hadith ini menyalahi hukum akal daripada 
semua aspeknya, justeru tidak perlu ditakwil.””° 


Lihat al-Dhahabī, Tarikh al-Islam, 7:236; Siyar A'lam al-Nubala’, 
4:451. 

76 Muhammad bin Muhammad Ibn al-Mu‘allim, Najm al-Muhtadī wa 
Rajm al-Mu'tadī (Damsyik: Dar al-Tagwā, 2019), 2:329-330. 

Menariknya, beberapa murid Ibn Taymiyyah enggan 
menunjukkan pembelaan kepada āthār Mujāhid. Dalam 
tafsirnya, al-Hafiz Ibn Kathir (m. 774H/1373M) tegas 
mentafsirkan maqam mahmud dengan syafaat tanpa 
menyebutkan aihar Mujahid sama sekali.” Beliau seolah- 
olah mengabaikan tafsiran Mujāhid kerana menyalahi 
dalil-dalil yang lebih kuat. Beliau turut mengkritik 
pegangan Hanabilah dalam al-Bidayah wa al-Nihāyah 
apabila mengulas insiden Baghdad pada tahun 
317H/929M. Beliau menegaskan bahawa hadith dalam 
Sahih al-Bukhārī jelas membuktikan bahawa maqām 
mahmūd adalah “kedudukan syafaat untuk memulakan 
hisab semua hamba; demikian itu adalah kedudukan yang 
diinginkan oleh seluruh makhluk termasuk Ibrāhim, dan 
dipandang tinggi oleh generasi manusia terdahulu dan 
terkemudian.” 

Sebagaimana dinyatakan sebelum ini, pandangan al- 
Dhahabī (m. 748H/1348M), murid Ibn Taymiyyah yang 
lain, terlihat berbelah bagi dan tidak konsisten. Beliau 
menguatkan āthār Mujahid dalam kitab al-‘Arsh dan al- 
‘Uluw namun menghukumnya munkar dalam Mīzān al- 
Itidāl. Sikap beliau ini secara tidak langsung 
mengisyaratkan kelemahan hujah para penyokong āthār 
Mujahid. 

Pada masa-masa akhir era kesultanan Mamluk, 
polemik maqam mahmud boleh dikatakan telah mula 
mereda. Dalam suasana keilmuan yang didominasi oleh 
akidah Ash‘ari, penetapan makna literal bagi athar 
Mujahid sebagaimana yang dicadangkan oleh Hanabilah 


7 Lihat Abū al-Fida’ Ismail bin Kathir al-Dimashgī, Tafsir al-Qur'an 
al-‘Azim (Beirut: Mu'assasah al-Rayyān, 2006), 3:1379-1385. 
Sebuah nukilan yang dibawakan oleh al-Saliht menunjukkan 
penolakan Ibn Kathir terhadap athar Mujahid. Lihat Muhammad bin 
Yūsuf al-Saliht, Subul al-Hudā wa al-Rashad (Beirut: Dar al-Kutub 
al-‘Ilmiyyah, 1993), 10:382. 

"5 Ibn Kathir, al-Bidayah wa al-Nihāyah, 8:17. 

secara umumnya adalah tertolak. Sebaliknya, para ulama 
mencadangkan makna majazi yang dapat meluruskan 
kandungan athar tersebut agar selari dengan akidah 
tanzīh. Dalam Fath al-Bari, Ibn Hajar al-* Asgalānī (m. 
852H/1448M) menegaskan bahawa jumhur ulama 
mentafsirkan maqam mahmiid dengan syafaat. Berkenaan 
athar Mujahid, beliau berusaha mengharmonikan antara 
pandangan yang membantah dan menyokongnya. Ibn 
Hajar menyatakan bahawa athar Mujahid boleh 
diluruskan dengan mentafsirkan perkataan “bersama-Nya' 
atau “Arsy-Nya' tidak dengan makna hakikat. Sebaliknya, 
ungkapan ini sekadar bentuk penyandaran kemuliaan 
(idafah tashrif). Dengan pendekatan ini, athar Mujahid 
menetapkan bahawa Nabi Muhammad akan duduk di atas 
sebuah singgahsana yang mulia milik tuhan.” 

Penulis melihat solusi Ibn Hajar secara umumnya 
diterima oleh para ulama selepas beliau hingga permulaan 
abad moden." 


Athar Mujahid dalam Wacana Akidah Wahhabi-Salafi 
Selepas sekian lama terpinggirkan, akidah Hanbali 
mengalami kebangkitan semula pada abad ke-13H/19M. 
Muhammad bin “Abd al-Wahhab (m. 1206H/1791M) 
menjadikan akidah ini sebagai asas gerakan pembaharuan 
agama di kawasan Najd dan sekitarnya. Dominasi akidah 
Hanbali mencapai kemuncaknya apabila Bani Sa'id yang 
menyokong pembaharuan Ibn “Abd al-Wahhab 
mengisytiharkan sebuah kerajaan yang merdeka daripada 


” Ibn Hajar al-*Asgalānī, Fath al-Bari, 11:520. Lihat juga Badr al-Din 
Mahmūd bin Ahmad al-*Aynī, 'Umdat al-Oārī Sharh Sahih al- 
Bukhari (Beirut: Dar al-Kutub al-*Ilmiyyah, 2001), 23:190. 

“Lihat misalnya Muhammad bin Yūsuf al-Sālihī, Subul al-Hudā wa 
al-Rashād, 10:382-383, Ahmad bin ‘Ali Ibn Hajar al-Haytamī, 
Tuhfah al-Muhtaj Sharh al-Minhāj (Mesir: Maktabah al-Tijāriyyah 
al-Kubrā, 1983), 1:483; dan Muhammad bin ‘Abd al-Bāgī al- 
Zargānī,  al-Mawāhib al-Ladunniyyah bi alMinah al- 
Muhammadiyyah (Beirut: Dar al-Kutub al-*Ilmiyyah,1996 ), 12:319. 

Turki sekali gus menjadikan mazhab Hanbali sebagai 
pegangan rasmi kerajaan. Dalam wacana akidah, kalangan 
Wahhābiyah (pengikut pemikiran Ibn *Abd al-Wahhāb) 
melanjutkan tradisi akidah Hanābilah yang memandang 
negatif ilmu kalam dan mengamalkan pendekatan 
literalistik dalam perbahasan tentang sifat tuhan. Semua 
teks keagamaan berkaitan dengan topik ini dimaknai 
mengikut makna zahirnya disertai penetapan bahawa 
sebutan sifat dalam teks-teks tersebut adalah sifat hakiki 
bagi tuhan yang tidak menyerupai sifat makhluk.*' 

Berkenaan dengan āthār Mujāhid, secara amnya 
kalangan Wahhabi meneruskan tradisi Hanabilah 
terdahulu. Muhammad bin Ibrahim Al al-Shaykh (m. 
1389H/1969M) menetapkan bahawa tafsiran maqam 
mahmid dengan makna “mendudukkan Nabi di atas 
“Arasy” adalah pandangan masyhur ahli sunnah. Menurut 
beliau, tafsiran ini tidak bercanggah dengan pandangan 
yang mentafsirkan maqam mahmud dengan syafaat kerana 
kedua-dua tafsiran tersebut dibenarkan. Walau 
bagaimanapun, menurut beliau, tafsiran mendudukkan 
Nabi di atas ‘Arasy adalah lebih kuat maknanya 

82 
(ablagh). 

Selain gerakan Wahhābiyyah di Najd, gerakan 
reformasi yang berusaha menghidupkan manhaj Salaf 
turut berkembang di bandar-bandar utama di Timur 
Tengah pada masa-masa akhir Khilafah Uthmaniyyah. 
Tokoh-tokoh utama gerakan ini seringkali terpengaruh 
dengan teologi Hanbali yang dilihat sebagai simbol anti 
kemapanan. Dalam konteks ini, perbahasan tentang 


8! Lihat Hamd bin Nasir Al Ma‘mar, al-Fawakih al-‘Adhab fi 


Mu 'tagad al-Shaykh Muhammad bin ‘Abd al-Wahhab (Beirut: 
Mu’ assasah al-Risalah, 1996), 49 dan seterusnya. 

Muhammad bin ‘Abd al-Rahman bin Qasim, Fatāwā wa Rasa’il 
Samahat al-Shaykh Muhammad bin Ibrahim bin ‘Abd al-Latif Al al- 
Shaykh (Mekah: Maktabah Ibn “Abbas, 1399H), 2:136. 


82 

pendudukan Muhammad di atas ‘Arasy kembali muncul 
ke permukaan. 

Dalam kitab tafsir yang bertajuk Ruh al-Ma ‘ani, 
tokoh Salafi Iraq bernama Abū al-Thana’ Mahmid bin 
“Abd Allah al-Alūsī (m. 1270H/1854M) memperlihatkan 
pembelaan bagi tafsiran maqam mahmud versi Mujahid. 
Terpengaruh dengan pemikiran Ibn al-Oayyim, al-Alūsī 
menetapkan bahawa tafsiran ini bukan berasal daripada 
pandangan peribadi Mujahid. Sebaliknya, tafsiran ini 
bersandarkan kepada periwayatan hadith daripada Nabi. 
Salah satu hadith tersebut diriwayatkan oleh al-Daylami 
daripada Ibn “Umar bahawa Nabi mengatakan bahawa 
magam mahmud adalah “Allah mendudukkanku bersama- 
Nya di atas singgasana (sarir).” Al-Alūsī selanjutnya 
berkata `: 

“Sekiranya seorang mufassir berpegang 

dengan hadith ini dan seumpamanya, maka 

ucapannya tidak boleh dikritik melainkan 
kesahihan hadith tersebut dipertikaikan. 

Sekiranya hadith itu telah dipastikan sahih, 

maka tiada pilihan bagi seorang mukmin selain 

menerimanya.” 


Prinsip yang beliau sebutkan ini tidak diragukan 
kebenarannya. Akan tetapi, sebagaimana yang 
dibincangkan sebelum ini, tiada sokongan bagi athar 
Mujāhid melainkan hadith-hadith yang berstatus munkar 
bahkan palsu. Justeru, mengikut ketetapan dan prinsip al- 
Ālūsī sendiri, athar Mujāhid sepatutnya adalah tertolak. 

Namun begitu, perbincangan al-Alūsī menunjukkan 
bahawa beliau mensahihkan athar Mujāhid. Diskusi 
beliau seterusnya diarahkan untuk membantah lima 
kritikan al-Wāhidī dan al-Razi kepada athar Mujahid. 


83 Abū al-Thana’ Mahmūd bin ‘Abd Allāh al-Alūsī, Rah al-Ma'ānī fi 
Tafsir al-Our'ān al-Karim wa al-Sab‘ al-Mathānī (Beirut: Dar al- 
Kutub al-*Ilmiyyah, 1415 H), 8:136. 

Beliau berusaha membuktikan bahawa semua kritikan 
tersebut tidak cukup kuat untuk menolak athar ini. Salah 
satu perkara yang menarik perhatian adalah persetujuan 
al-Alūsī bahawa makna literal athar Mujahid melazimkan 
antropomorfisme kerana mengesankan pembatasan zat 
tuhan. Namun begitu, beliau berpandangan bahawa 
perkara tersebut tidak boleh dijadikan alasan untuk 
menolak athar Mujahid kerana “pintu takwil selalu 
terbuka luas”. Menurut beliau, perkataan “Muhammad 
duduk bersama-Nya” boleh ditafsirkan sebagai pertanda 
“ketinggian kedudukan dan kemuliaan (raf' al-mahal wa 
al-tashrif).”” 

Dari sini, kita dapat merumuskan bahawa pembelaan 
al-Alusi masih selari dengan formula Ibn Hajar yang 
membenarkan penerimaaan āthār Mujahid dengan syarat 
mentakwil kandungannya agar tidak melazimkan tashbih. 
Pentakwilan ini membezakan beliau dengan perbahasan 
Jamal al-Din al-Qasimi (m. 1332H/1914M) yang membela 
athar Mujahid dengan mengamalkan pendekatan 
literalistik Hanabilah. Sebagaimana al-Alūsī, tokoh Salafi 
Damsyik ini menetapkan bahawa athar Mujahid disokong 
oleh hadith lalu membantah satu persatu kritikan al- 
Wahidi. 85 Beliau seterusnya mempertahankan makna 
literal athar Mujahid dengan mengajukan formula bila 
kayfa dan berkata 86, 

“Sebagaimana disepakati bahawa Dia (tuhan) 

memiliki zat yang berbeza dengan zat-zat yang 

lain, maka begitu juga semua sifat yang 

disebutkan dalam al-kitab dan āthār adalah 

tidak sama dengan sifat-sifat yang lain. 

Justeru, tidak boleh membandingkan (giyās) 

antara tuhan dengan makhluk.” 


** Ibid., 8:137. 

*5 Jamal al-Din al-Oāsimī, Mahāsin al-Ta wīl (Beirut: Dar al-Kutub al- 
"Ilmiyyah, 1418 H), 8:492. 

* Ibid.,8:493. 

Sekali lagi, prinsip yang beliau sebutkan ini tidak 
salah sekiranya teks yang mengandungi sebutan sifat 
tersebut memang berasal daripada Allah dan rasul-Nya. 
Berkenaan dengan āthār Mujāhid yang menjadi topik 
perbahasan ini, tiada bukti kuat yang menunjukkan 
bahawa ucapan ini berasal daripada wahyu yang wajib 
diterima. Sebaliknya, ucapan ini besar kemungkinan 
berasal daripada hasil ijtihad seorang manusia yang tidak 
maksum atau terpengaruh oleh periwayatan ahli kitab. 
Justeru, mengaplikasi formula bila kayfa dalam ucapan ini 
bukanlah tindakan yang tepat. 

Pembelaan Wahhabi-Salafi kepada athar Mujahid 
kembali menghadapi penentangan daripada kalangan 
Asha'irah dan Maturidi moden. Kritikan paling keras 
terdapat dalam ulasan mantan timbalan Shaykh al-Islam 
terakhir Turki “Uthmani, Muhammad Zahid al-Kawthari 
(m. 1371H/1952M), dalam Takmilah al-Radd ‘ala Ibn al- 
Qayyim. Beliau menegaskan bahawa status āthār Mujahid 
adalah lemah. Sekiranya sahih sekalipun, ucapan ini tidak 
setanding dengan hadith-hadith mutawatir yang 
mentafsirkan maqam mahmiid dengan syafaat. 

Al-Kawthārī turut menetapkan bahawa keyakinan 
Allah duduk di atas “Arsy telah menyimpang daripada 
akidah Islam. Terlebih lagi, keyakinan bahawa Allah 
menyediakan tempat kosong bagi Nabi Muhammad untuk 
duduk bersebelahan dengan zat-Nya di atas “Arasy. 
Menurut beliau, kalangan yang menetapkan konsepsi ini 
sama ada penganut akidah sesat atau pengidap rencat akal. 
Beliau turut mendakwa bahawa kandungan athar Mujahid 
mirip dengan akidah Kristian yang menyakini bahawa 
Jesus diangkat ke langit dan duduk bersebelahan dengan 
bapa-Nya. Menariknya, kemiripan kandungan athar 
Mujahid dan keyakinan Kristian turut diperakui oleh 
Franz Rosenthal. Menurut beliau, meskipun Mujahid 


*! Muhammad Zahid al-Kawtharī, “Takmilah al-Radd”, 150. 

tinggal di kawasan Mekah yang terpencil, namun beliau 
pastinya pernah mendengar konsepsi ini daripada kaum 
Kristian. Beliau lalu berinisiatif untuk menetapkan 
kedudukan tinggi bagi nabi Islam agar menyamai nabi 
Kristian.” 

Meskipun tidak sehaluan dengan al-Kawtharī dan 
aliran akidahnya, namun Muhammad Nasir al-Din al- 
Albānī (m. 1420H/1999M) mengiktiraf permasalahan 
yang terdapat dalam athar Mujahid dan semua hadith 
yang semakna dengannya.” Dalam pengantar Mukhtaşar 
al-‘Uluw, muhaddith salafi ini menegaskan bahawa sanad 
athar Mujahid tidak sahih dan tidak marfū’ (berasal dari 
Nabi). Sekiranya marfū’ sekalipun, athar ini mesti 
dihukumkan mursal (terputus kerana tidak menyebutkan 
nama Sahabat Nabi). Beliau turut menegaskan bahawa 
hadith mursal tidak diterima dalam perbahasan hukum 
apatah lagi akidah.” Dari sini, al-Albānī mengkritik sikap 
al-Dhahabī yang tidak tegas dalam melemahkan athar 
Mujāhid dan ketetapan Ibn al-Qayyim yang malah 
menjadikannya hujah dalam perkara akidah. ! 

Dalam bukunya yang lain, al-Albani turut 
mengajukan hujah rasional untuk menolak athar Mujāhid. 
Beliau berkata” 

“Sekiranya benar bahawa Allah lebih besar 

daripada ‘Arsy dan daripada segala sesuatu, 

sebagaimana penjelasan Shaykh al-Islam 

(yakni Ibn Taymiyyah) sebelum ini, maka 


88 Franz Rosenthal, “General Introduction”, 1:77. 

9 Al-Albani turut menilai “pelik dan membingungkan” para ulama 
terdahulu yang berhujah dengan hadith-hadith tersebut dalam 
wacana akidah. Lihat Muhammad Nasir al-Din al-Albani, Silsilah al- 
Ahādīth al-Da īfah wa al-Mawdii'ah wa Atharuhā al-Sayyi’ fi al- 
Ummah (Riyadh: Maktabah al-Ma‘arif, 1988), 2:255-6 dan 13:1043. 

°° Al-Albānī, Mukhtasar al- Uluw, 20. 

°l Ibid., 19. 

2 Al-Albani, Silsilah al-Ahādīth al-Da īfāh, 13:1048. 

keyakinan bahawa Allah mendudukkan 
Muhammad bersamanya di atas ‘Arasy adalah 
batil secara pasti. Adapun sekadar 
mendudukkan Muhammad tanpa ma ‘iyyah 
(kebersamaan dengan Allah) maka mungkin 
dan harus kerana “Arasy adalah salah satu 
makhluk Allah.” 


Menurut penulis, tiada siapa yang dapat menafikan 
kesalafian al-Albani. Dalam perbahasan ayat dan hadith 
sifat, beliau teguh mengamalkan pendekatan literalistik 
dan anti-takwil. ° Namun begitu, penolakan beliau 
terhadap athar Mujahid secara tidak langsung 
meruntuhkan sebuah topik akidah yang telah menjadi 
pegangan Hanabilah sejak berkurun. 

Pandangan al-Albani ini seterusnya memecah 
kalangan Salafi kepada dua kumpulan. Kumpulan pertama 
mengambil sikap dan pandangan yang bersetuju dengan 
al-Albani dalam melemahkan athar Mujahid dan menolak 
konsepsi akidah yang terbina di atasnya. Termasuk dalam 
kumpulan ini ialah Rabi“ bin Hadi al-Madkhalī, Mustafa 
“Adawi, dan ramai lagi.” 

Kumpulan yang lain mempertahankan tradisi Hanbali 
yang diyakini sebagai pegangan akidah Salaf sebagaimana 
yang dilakukan oleh beberapa tokoh Salafi yang lain. 
Salih al-Fawzan menetapkan bahawa athar Mujahid 
“sahih sekalipun ditentang oleh kalangan yang lemah 
kefahaman, justeru, pandangan mereka tidak diambilkira 
sebab ucapan ini tidak mungkin terbit daripada ijtihad atau 


* Untuk pengiktirafan Ibn Baz dan Ibn “Uthaymin kepada akidah al- 
Albani, lihat Sa'ad bin “Abdillah al-Burayk, al-Ijaz fi Ba'd 
Mākhtalaf fih al-Albani wa Ibn ‘Uthaymin wa Ibn Baz (t.tp.: t.p., 
2009), 28-30. 

“Lihat Rabř bin Hadi al-Madkhalī, a/-Dharī'ah ila Maqasid Kitab al- 
Sharī'ah (t.tp: Turath al-Nabawi, t.t.), 4:293, Mustafa al-‘Adawi, 
Fatawa al-Syahkh Mustafa al-‘Adawi, dicapai 1 Feb 2021, 
https://www.youtube.com/watch?v=ziih4V YAejo. 

pandangan peribadi, sebaliknya (athar) ini mengandungi 
hukum marfū ‘7 Tiada hujah baru yang diajukan oleh 
kumpulan kedua selain mengulangi hujah-hujah terdahulu 
yang telah dikritik oleh pelbagai kalangan sejak berkurun. 


Kesimpulan 

Polemik maqam mahmud dan penerimaan athar Mujahid 
memperlihatkan fenomena penting dalam sejarah teologi 
Islam. Kita dapat melihat bahawa pegangan akidah 
sesebuah aliran teologi tidak selalu dibentuk oleh 
kekuatan hujah, akan tetapi turut dipengaruhi oleh aspek- 
aspek sejarah dan sosial tertentu. Sebagaimana 
ditunjukkan oleh kajian ini, penerimaan Hanabilah bagi 
athar Mujahid dipengaruhi oleh pertimbangan pragmatik 
dalam konteks persaingan ideologi yang berlaku antara 
pelbagai aliran pada abad 3H/9M di Baghdad. Sentimen 
anti kalam dan teologi rasionalistik Jahmiyyah-Mu'tazilah 
menjerumuskan mereka kepada pegangan akidah yang 
menghampiri antropomorfisme lalu dijustifikasi dengan 
penghujahan yang rapuh. 

Sikap ekstrem ini selalu menjadi keprihatinan jumhur 
ulama sejak dahulu hingga hari ini. Ibn Qutaybah pernah 
mengkritik sikap sesetengah kalangan (gawm min al-nās) 
yang membalas sikap Mu'tazilah yang menolak semua 
hadith sifat dengan sikap melampau dalam menetapkan 
semua hadith tersebut meskipun jelas-jelas mengandungi 
antropomorfisme (al-tashbih al-mahd) dan berstatus 
palsu.” Perkara yang sama diutarakan pada abad moden 
oleh Muhammad Nasir al-Din al-Albani yang mengkritik 
pendekatan melampau sesetengah Hanabilah dan ahli 
hadith yang dikatakan sering berhujah dengan riwayat- 


°° Salih bin Fawzān al-‘Abd Allah al-Fawzān, Al-Ta ‘lig al-Mukhtasar 
‘ala al-Oasīdah al-Nūniyyah (Kaherah: Dar al-Imām Ahmad, t.t.), 
453. 

°° Abū Muhammad Ibn Qutaybah, al-Ikhtilaf fi al-Lafz wa al-Radd ‘ald 
al-Jahmiyyah wa al-Mushabbihah (Beirut: Dar al-Kutub al- 
‘Iimiyyah, 1985), 40. 

riwayat lemah dalam penetapan sifat tuhan. Tokoh Salafi 
ini seterusnya menggalakkan untuk melakukan pemurnian 
kitab-kitab akidah daripada periwayatan hadith-hadith 
lemah dan berkata: “Perkara ini telah saya lakukan apabila 
meringkaskan kitab al-‘Uluw li al-‘Alt al-Ghaffar atau li 
al- Alī al- Azim.” 

